37 studerende fik lørdag 30. juli en mail om, at de var blevet optaget på tandplejeruddannelsen på Aarhus Universitet. Desværre var mailen sendt til de forkerte.

Annonce

En registreringsfejl er skyld i, at 37 studerende har fået en forkert mail i forbindelse med kvote 2 optagelsen til Tandplejestudiet på Aarhus Universitet, skriver Ekstra Bladet.

En af de 37 studerende, der modtog mailen om optagelse på Tandplejestudiet, er 23-årige Raja Kareem.

Lige nu bor Raja i København, men siden 30. juli har hun brugt tiden på at skifte adressen i hovedstaden ud med en adresse i Aarhus, hvor hun så småt kunne begynde sit liv som studerende.

»Jeg glædede mig virkelig til at starte. Jeg har solgt min bil og har fået lejlighed i Aarhus, men den bliver jeg jo nødt til at opsige nu,« siger Raja Kareem til Ekstra Bladet.

Hun vil efterfølgende lægge sag an mod Aarhus Universitet.

Annonce

En menneskelig fejl

Aarhus Universitet sendte tirsdag 2. august en mail ud til de 37 fejlinformerede studerende om, at de alligevel ikke var optaget på studiet.

I den mail, som Ekstra Bladet har set, skriver AU, at 'der er sket en registreringsfejl i forbindelse med kvote 2 optagelsen til professionsbacheloruddannelsen i Tandpleje på Aarhus Universitet'.

Ifølge Kristian Thorn, vicedirektør for AU uddannelse, er det dybt beklageligt. Han fortæller, at der er tale om en menneskelig fejl i deres optagelsesproces.